Ιράκ: 130 νεκροί απ' το νέο κύμα βίας
συνεργαζόμαστε με "φωνές λογικής" δηλώνει ο Λευκός Οίκος
Στο Ιράκ, πάνω από 130 άτομα, στην πλειοψηφία τους Σουνίτες, σκοτώθηκαν τις τελευταίες δύο μέρες στα πλαίσια εμφύλιων βιαιοτήτων, μετά την βομβιστική επίθεση της Τετάρτης εναντίον του Σιιτικού τεμένους Ασκαρίγια, στην Σαμάρα. Πληροφορίες αναφέρουν ότι η απαγόρευση της κυκλοφορίας στη Βαγδάτη και τρεις άλλες επαρχίες του Ιράκ, έχει παραταθεί μέχρι τις 4 το απόγευμα τοπική ώρα με στόχο να αποτραπούν και νέες βιαιότητες με αφορμή τις θρησκευτικές τελετές της Παρασκευής. Δεκάδες τεμένη Σουνιτών δέχθηκαν επιθέσεις, ενώ Σουνίτες κληρικοί απήχθησαν και δολοφονήθηκαν από τη Τετάρτη που έγινε η επίθεση στο τέμενος Ασκαρίγια. Επίσης στα περίχωρα της Βαγδάτης η ιρακινή αστυνομία εντόπισε τις σορούς 47 ατόμων που είχαν πυροβοληθεί, ενώ δεκάδες άλλα πτώματα βρέθηκαν γύρω από την Ιρακινή πρωτεύουσα. Κοντά στη Σαμάρα, ένοπλοι σκότωσαν τρείς δημοσιογράφους του αραβικού τηλεοπτικού δικτύου αλ Αραμπίγια, οι οποίοι είχαν μεταδώσει ρεπορτάζ από το σημείο της επίθεσης. Το αμερικανικό υπουργείο Εξωτερικών και η οργάνωση Δημοσιογράφοι Χωρίς Σύνορα καταδίκασαν τις δολοφονίες αυτές. Στην Βασόρα, στο νότιο Ιράκ, ένοπλοι που φορούσαν στολές αστυνομικών, εισέβαλαν σε φυλακή και σκότωσαν 11 Σουνίτες κρατουμένους. Την Πέμπτη, βόμβα στη Μπακούμπα σκότωσε 16 άτομα. Ο αμερικανικός στρατός είπε επίσης ότι 7 Αμερικανοί στρατιώτες σκοτώθηκαν από εκρήξεις βομβών στο βόρειο Ιράκ. Επίσης μεγάλος πολιτικός συνασπισμός Σουνιτών μποϋκοτάρησε πολυκομματικές συνομιλίες με τον πρόεδρο του Ιράκ, Τζαλάλ Ταλαμπανί, για να συζητηθεί το θέμα του νέου αυτού κύματος βιαιοτήτων. Στο μεταξύ, ο πρόεδρος Μπούς καταδίκασε την βομβιστική επίθεση της Τετάρτης κατά του μουσουλμανικού Σιιτικού τεμένους Ασκαρίγια στο Ιράκ, λέγοντας ότι επρόκειτο για πολιτική ενέργεια που στόχευε στην δημιουργία εμφύλιων εντάσεων στη χώρα. Κατά την διάρκεια κυβερνητικού συμβουλίου την Πέμπτη, ο κ. Μπούς δήλωσε ότι οι ΗΠΑ θα συνεχίσουν να συνεργάζονται με τις «φωνές της λογικής», όπως είπε χαρακτηριστικά, με στόχο να συνεχιστούν οι προσπάθειες για την επίτευξη μιας ενωτικής δημοκρατίας στο Ιράκ, ενώ πρόσθεσε ότι οι ΗΠΑ είναι προσηλωμένες στο να βοηθήσουν στην πλήρη ανοικοδόμηση του τεμένους Ασκαρίγια. Πιστεύεται ότι αντάρτες ευθύνονται για την επίθεση, η οποία κατέστρεψε τον χρυσό τρούλο του κτιρίου. Την Πέμπτη, σε ομιλία του που μεταδόθηκε από την κρατική τηλεόραση, ο πρόεδρος του Ιράν, Μαχμούντ Αχμαντινετζάντ, επέρριψε ευθύνες σε δυτικές χώρες για την καταστροφή του τεμένους Ασκαρίγια και προειδοποίησε ότι χώρες, όπως το Ισραήλ και οι ΗΠΑ, θα αποτελέσουν στόχους της ισλαμικής οργής. Ως γνωστό, το Ιράν είναι κυρίως Σιιτική μουσουλμανική χώρα. Στο Ιράκ, Σουνίτες και Σιίτες ηγέτες έκαναν έκκληση για ηρεμία, αλλά ο ακραίος Σιίτης κληρικός Μουκτάντα αλ Σάντρ κατηγόρησε τις ΗΠΑ και την ιρακινή κυβέρνηση ότι απέτυχαν να προστατεύσουν το ιστορικό τέμενος, που κτίστηκε πρίν από 1,200 χρόνια. Πάντως οι διαδηλώσεις στο Ιράκ κατά της επίθεσης συνεχίστηκαν και την Πέμπτη.